เลขา กอศ. เผย สอศ.ตั้งครัวสนับการทำงานของเจ้าหน้าที่ช่วยเหลือนักกีฬาทีมหมูป่า พร้อมเปลี่ยนวิกฤตเป็นโอกาสให้นักศึกษาได้เรียนวิธีการทำงานของผู้เชี่ยวชาญระดับโลก
นายสุเทพ ชิตยวงษ์  เลขาธิการคณะกรรมการการอาชีวศึกษา (กอศ.)  เปิดเผยถึงกรณีทีมฟุตบอลเยาวชนหมูป่าอคาเดมี่ จำนวน 13  คนติดอยู่ในถ้ำหลวง-ขุนน้ำนางนอน ต.โป่งผาง อ.แม่สาย จ.เชียงราย ว่า  ในส่วนของสำนักงานคณะกรรมการการอาชีวศึกษา (สอศ.) ได้จัดศูนย์ Fix it Center ตั้งไว้ที่ ต.โป่งผาง เพื่อเป็นศูนย์ไว้คอยสนับสนุนการทำงานของหน่วยปฏิบัติงานช่วยเหลือทีมฟุตบอลเยาวชนหมูป่า พร้อมได้ตั้งครัว จากวิทยาลัยอาชีวศึกษาเชียงราย ทำอาหารและเครื่องมือแจกจ่ายให้เจ้าหน้าที่จำนวน 3 มื้อตั้งแต่วันแรกที่เริ่มปฏิบัติงาน รวมไปถึงยังมีนักศึกษาอาชีวศึกษาภายในจังหวัดเชียงรายส่วนหนึ่งคอยเป็นหน่วยสนับสนุนกับเจ้าหน้าที่อีกด้วย





เลขาธิการคณะกรรมการการอาชีวศึกษา กล่าวอีกว่า นอกจากนี้ยังได้สั่งการให้ถอดบทเรียน เพื่อมาวางแผนวิเคราะห์ในการเตรียมความพร้อมรับมือกับสถานการณ์ดังกล่าวที่อาจเกิดขึ้น รวมถึงให้สถานศึกษาใช้เหตุการณ์ในครั้งนี้คิดนวัตกรรมสิ่งประดิษฐ์เพื่อรับมือกับเหตุการณ์ที่อาจเกิดขึ้นอีกในอนาคตด้วย และจะใช้เหตุการณ์ดังกล่าวเปลี่ยนวิกฤตให้เป็นโอกาสสำหรับนักศึกษาอาชีวศึกษาที่จะได้เรียนรู้การทำงานของผู้เชี่ยวชาญระดับโลกว่ามีวิธีการอย่างไรใช้เทคนิคการทำงานมาเติมความรู้ประสบการณ์ให้แก่นักศึกษาอาชีวศึกษา เพื่อให้เป็นพื้นฐานให้แก่ตัวเองในการผลิตผลงานในอนาคตต่อไป